Onsdagens sammendrag fra Trolling Master Bornholm blev ikke sendt onsdag aften på TV2/NORD. I stedet sendte vi sort skærm. -Det er jeg naturligvis utroligt ked af, for vi har jo lovet nordjyderne næsten en times fiske-tv hver aften onsdag, torsdag, fredag og lørdag, siger programchef på TV2/NORD, Robert Bedsted. Årsagen til den manglende udsendelse skulle findes i overførslen af TV-sammendraget fra TV2/Bornholm, som laver udsendelserne til TV2/NORDS afviklingsserver. Videofilen nåede ganske simpelt ikke frem i tide. TV2/NORD har torsdag formiddag dobbelttjekket procedurerne og sikret, at de næste dages sammendrag sendes som planlagt. Det sker klokken 23 torsdag, fredag og lørdag. Søndag fra klokken 9 sender TV2/NORD alle fire afdelinger lige efter hinanden, så fiskeinteresserede seere kan få hele dette års Trolling Master Bornholm at se. Og kan man ikke vente til søndag, så kan man se hele onsdag aftens sammendrag ved at klikke på videoklippet i denne artikel.

Opsummering:
Fiskeinteresserede blev snydt for Trolling Master Bornholm onsdag aften, men man kan se sammendraget her på siden og igen søndag.